WTI ปิดลบ 15 เซนต์ นักลงทุนกังวล “เงินเฟ้อ” พุ่ง กดดันเฟดเร่งขึ้นดอกเบี้ย
สัญญาน้ำมันดิบ WTI ปิดลบ 15 เซนต์ ท่ามกลางการซื้อขายที่ผันผวน ตลาดรับแรงกดดันเงินเฟ้อและภาวะเศรษฐกิจโลกถดถอย หวั่นเฟดปรับขึ้นดอกเบี้ยหลัง CPI สหรัฐสูงเกินคาด
สัญญาน้ำมันดิบ WTI ปิดลบ 15 เซนต์ ท่ามกลางการซื้อขายที่ผันผวน ตลาดรับแรงกดดันเงินเฟ้อและภาวะเศรษฐกิจโลกถดถอย หวั่นเฟดปรับขึ้นดอกเบี้ยหลัง CPI สหรัฐสูงเกินคาด
18 ต.ค. 2565

ผู้สื่อข่าวรายงานว่า สัญญาน้ำมันดิบ (WTI) ดีดตัวขึ้นเหนือระดับ 86 ดอลลาร์ หลังจากธนาคารกลางจีน (PBOC) มีมติคงอัตราดอกเบี้ยนโยบาย และอัดฉีดสภาพคล่องจำนวนมากเข้าสู่ตลาดเมื่อวานนี้ ซึ่งเป็นสัญญาณบ่งชี้ว่าจีนยังคงดำเนินนโยบายผ่อนคลายการเงินต่อไป
โดยสัญญาน้ำมันดิบอ่อนแรงลงในเวลาต่อมา เนื่องจากนักลงทุนกังวลว่าการพุ่งขึ้นของเงินเฟ้อจะส่งผลให้ธนาคารกลางสหรัฐ (เฟด)เดินหน้าปรับขึ้นอัตราดอกเบี้ย ซึ่งจะทำให้เศรษฐกิจเข้าสู่ภาวะถดถอยและส่งผลกระทบต่อความต้องการใช้น้ำมัน
ทั้งนี้นักลงทุนคาดการณ์ว่า(เฟด)จะปรับขึ้นอัตราดอกเบี้ย 0.75% ในการประชุมเดือน พ.ย.และ ธ.ค. หลังการเปิดเผยตัวเลขดัชนีราคาผู้บริโภค (CPI) ที่สูงเกินคาด
ทั้งนี้กระทรวงแรงงานสหรัฐเปิดเผยว่าดัชนี CPI ซึ่งเป็นมาตรวัดเงินเฟ้อจากการใช้จ่ายของผู้บริโภค เพิ่มขึ้น 8.2% ในเดือน ก.ย. เมื่อเทียบรายปีสูงกว่าที่นักวิเคราะห์คาดการณ์ที่ระดับ 8.1% และเมื่อเทียบรายเดือน ดัชนี CPI เพิ่มขึ้น 0.4% ในเดือน ก.ย.สูงกว่าที่นักวิเคราะห์คาดการณ์ที่ระดับ 0.3% ในส่วนดัชนี CPI พื้นฐาน ซึ่งไม่นับรวมหมวดอาหารและพลังงาน เพิ่มขึ้น 6.6% ในเดือน ก.ย. เมื่อเทียบรายปี สูงกว่าที่นักวิเคราะห์คาดการณ์ที่ระดับ 6.5% และเมื่อเทียบรายเดือน ดัชนี CPI พื้นฐานปรับตัวเพิ่มขึ้น 0.6% ในเดือน ก.ย. ซึ่งเป็นการเพิ่มขึ้นติดต่อกันเดือนที่ 2